L-aħjar għażla li wieħed jista' jagħmel fiċ-ċirkostanzi li qed ngħixu hija li jibqa' sikur ġewwa daru, iżda dan ifisser li ma' nistgħux niċċelebraw waħda mill-festi tant mistennija minna l-Maltin? Il-festa ta' San Patrizju daħlet sew fil-kalendarju ta' ċelebrazzjonijiet tagħna l-Maltin. Minkejja li hija festa Irlandiża, il-Maltin adottawha biex isibu okkażjoni oħra fejn bħala poplu Mediterranju jsib skuża biex jiċċelebra. Peress li ninsabu f'nofs pandemija li għadha qed tikxef snienha u xejn ma qed tkun ħanina magħna, l-appell jibqa' li nimxu mal-gwida tal-awtoritajiet tas-saħħa, għaldaqstant huwa importanti li nżommu d-distanza soċjali, nevitaw milli niltaqgħu ma' nies li ma jgħixux magħna u ma noħorġux jekk mhux għal bżonn. Importanti li nagħtu s-sehem tagħna biex in-numri jibdew juru ftit tama pożittiva. Madanakollu, ma jfissirx li wieħed ma jistax jiċċelebra fil-kumdità u s-sigurtà ta' daru mal-persuni li jgħix magħhom. Żgur li biex niċċelebraw ikollna bżonn l-ikel. X'hemm aħjar milli f'din il-ġurnata nippreparaw l-ikel bit-tema tal-Irlandiżi. La qed insemmu l-ikel fuq il-menu żgur li ma nistgħux inħallu barra xi torta taċ-ċanga u l-birra Guinness. Torta li żgur se tinżel għasel ma' kulħadd, b'dik it-togħma fl-isfond tal-birra tant famuża mal-Irlandiżi. Għall-adulti, biex takkumpanja dan id-dixx żgur ma jistax jonqos xi pinta Guinness kiesħa. Mużika fl-isfond… Xi naqra mużika biex inżommu l-atmosfera xejn ma jżommna li ndoqqu u għaliex le?? Iva niżfnu xi żifna flimkien. Wieħed faċli jsib din il-mużika, flimkien mal-istruzzjonijiet ukoll tal-passi biex nidħlu fl-atmosfera lkoll flimkien. Xi ngħidu għas-silta tant popolari Riverdance? Min se jirnexxielu jqarreb il-passi ma' tal-Irlandiżi? Għall-konservattivi? X'jistgħu jagħmlu? Dejjem jidħlu dawk li forsi huma aktar konservattivi u ż-żfin ma jkunx il-forte tagħhom. Dawn x'jistgħu jagħmlu biex ukoll jidħlu fl-atmosfera? Lil dawn aħna nissuġġerulhom li jsegwu xi film Irlandiż, jew xi parata ta' San Patrizju tal-passat. Nagħlqu b'togħma ħelwa… Aħna l-Maltin żgur li nħobbu nagħlqu s-serata bid-deżerta… dik id-daqsxejn togħma ħelwa li tikkumplimenta ikla tajba. Fis-suq insibu għadd ta' deżerti li jgħinuna nidħlu fit-tema ta' San Patrizju. Ovvjament jiddomina l-kulur ħadrani. Ma' dawn id-deżerti wieħed jista' jikkumplimenta b'xi cafè Irandiż (Irish Coffee). B'hekk inkunu qed niċċelebraw b'responsabbiltà t-tieni San Patrizju konsekuttiv fid-dawl ta' pandemija. Nittamaw li San Patrizju tal-2022 ikun aktar ħanin u forsi nkunu wasalna għan-normalità.